Vanhempainvapaamallit ja työllisyys 4+5+4 (äiti, valinta, isä)

Taulukkoon on listattu kolme erilaista mallia, joissa sosiaalivakuutusjakso on sama eli isällä ja äidillä on molemmilla neljän kuukauden vanhempainvapaaetuuden kiintiö ja viisi kuukautta on perheen päätettävissä, kumpi etuuden käyttää. Mallit eroavat lastenhoidon tuen ehtojen suhteen ja siten myös työllisyysvaikutuksiltaan. Lukujen suhteen tulee muistaa, että ne ovat suuntaa-antavia - laskenta nojaa oletuksiin ja laskentaan on ollut käytettävissä vain karkea välineistö.

|  |  |  |  |  |
| --- | --- | --- | --- | --- |
| Vanhempainvapaat | Nykymalli | Malli D1900 | Malli D2300 | Malli D2600 |
| Äiti | *4,2 kk*  90%/70 % | 4 kk | 4 kk | 4 kk |
| Äiti tai isä | 6,3 kk (158 arkipv)  70 % | 5 kk | 5 kk | 5 kk |
| Isä | 2,2 kk (54 arkipv)  70 %. | 4 kk | 4 kk | 4 kk |
| **Lastenhoidon tuki** |  |  |  |  |
| Hoitoraha | <3v 338,34 e/kk | 300 euroa 13-24kk  240 euroa 25-36 kk | 280 euroa 13-24kk  220 euroa 25-36 kk | 260 euroa 13-24kk  200 euroa 25-36 kk |
| Sisaruskorotukset | +<3v 101,29 e/kk/lapsi  +3-7v 65,09 e/kk/lapsi. | Sisarkorotus yli 3v poistuu | Sisarkorotus yli 3v poistuu | Sisarkorotus yli 3v poistuu |
| Hoitolisä tulosidonnainen | max 181,07 e/kk. | Ennallaan | Ennallaan | Ennallaan |
| Kuntalisä | kyllä | ei voi poistaa | ei voi poistaa | ei voi poistaa |
| Työllisyyslisäys verrattuna perusmalliin |  | 1800  -1500+1600= 1900 | 1800  -1500+2000=  2300 | 1800  -1500+2300=  2600 |

Työllisyyden muutos jakautuu kolmeen eri osatekijään. Äideille on mallinnettu mahdollisuus myöhentää äitiysloman alkua ja tämä lisää äitien työllisyyttä (oheisessa taulukossa 1800 lisätyöllistä oletuksella kaikki äidit myöhentävät äitiysloman alkua viikolla ja puolet äideistä kahdella viikolla, koska sopivat myöhennyksestä työnantajan kanssa). Isille myönnetty pidempi ansiosidonnainen etuuskausi vähentää isien työllisyyttä (taulukossa -1500 työllistä). Lastenhoidontuen muutokset lisäävät työllisyyttä (taulukossa 1600, 2000 tai 2300 työllistä). Nettona mallit tuottavat näillä laskentaoletuksilla noin 2000 työllistä. Jos äitiysloman alkua ei myöhennetä, työllisyysvaikutus näissä malleissa on lähellä nollaa.

Vanhempainvapaamallit ja työllisyys 5+4+5 (äiti, valinta, isä)

Taulukkoon on listattu kolme erilaista mallia, joissa sosiaalivakuutusjakso on sama eli isällä ja äidillä on molemmilla viiden kuukauden vanhempainvapaaetuuden kiintiö ja neljä kuukautta on perheen päätettävissä, kumpi etuuden käyttää. Mallit eroavat lastenhoidon tuen ehtojen suhteen ja siten myös työllisyysvaikutuksiltaan.

Laskelmissa on oletettu, että äitiyspäivärahakauden alkua voi siirtää 30 päivästä 24 päivään ilman sopimusta työnantajan kanssa ja kaikki äidit käyttävät tätä mahdollisuutta. Lisäksi on oletettu, että päivärahakauden alkua voi siirtää sopimalla työnantajan kanssa 18 päivään ja puolet äideistä tekee näin.

Lukuja käytettäessä tulee muistaa, että ne ovat suuntaa-antavia - laskenta nojaa oletuksiin ja laskentaan on ollut käytettävissä vain karkea välineistö.

|  |  |  |  |  |
| --- | --- | --- | --- | --- |
| Vanhempainvapaat | Nykymalli | Malli G1100 | Malli G1500 | Malli G1800 |
| Äiti | *4,2 kk*  90%/70 % | 5 kk | 5 kk | 5 kk |
| Äiti tai isä | 6,3 kk (158 arkipv)  70 % | 4 kk | 4 kk | 4 kk |
| Isä | 2,2 kk (54 arkipv)  70 %. | 5 kk | 5 kk | 5 kk |
| **Lastenhoidon tuki** |  |  |  |  |
| Hoitoraha | <3v 338,34 e/kk | 300 euroa 13-24kk  240 euroa 25-36 kk | 280 euroa 13-24kk  220 euroa 25-36 kk | 260 euroa 13-24kk  200 euroa 25-36 kk |
| Sisaruskorotukset | +<3v 101,29 e/kk/lapsi  +3-7v 65,09 e/kk/lapsi. | Sisarkorotus yli 3v poistuu | Sisarkorotus yli 3v poistuu | Sisarkorotus yli 3v poistuu |
| Hoitolisä tulosidonnainen | max 181,07 e/kk. | Ennallaan | Ennallaan | Ennallaan |
| Kuntalisä | kyllä | ei voi poistaa | ei voi poistaa | ei voi poistaa |
| Työllisyyslisäys verrattuna perusmalliin |  | 1800-2300+1600= 1100 | 1800-2300+2000=  1500 | 1800-2300+2300=  1800 |

Työllisyyden muutos jakautuu kolmeen eri osatekijään. Äitien mahdollisuus myöhentää äitiysloman alkua lisää äitien työllisyyttä (oheisessa taulukossa 1800 lisätyöllistä). Isille myönnetty pidempi ansiosidonnainen etuuskausi vähentää isien työllisyyttä (taulukossa -2300 työllistä). Lastenhoidontuen muutokset lisäävät työllisyyttä (taulukossa 1600, 2000 tai 2300 työllistä). Nettona mallit tuottavat näillä laskentaoletuksilla yli tuhat mutta vähemmän kuin 2000 työllistä. Jos äitiysloman alkua ei myöhennetä, työllisyysvaikutus on nolla tai negatiivinen.

**Vanhempainvapaan työllisyysvaikutukset, laskennan oletukset**

Valtiovarainministeriöllä ei ole ollut käytössään sellaista jaksoperusteista havaintoyksikkötason aineistoa, joka mahdollistaisi edes nykytilan kuvaamisen täsmällisesti luonnehtivalla tasolla. Uudistukseen liittyy elementtejä, joiden täsmällisempi arviointi edellyttäisi tällaisen ns. mikroaineiston saatavuutta. Esitetyt laskelmat ovat suuntaa antavia arvioita, joihin liittyy alla dokumentoituja epävarmuuksia. Laskelmat on laadittu pääasiassa julkisesti saatavilla olevien tietolähteiden sekä Kansaneläkelaitokselta saatujen täsmällisempien aggregaattitason eli summatason tietojen perusteella.

1. Raskausrahan osalta on oletettu, että vapaan aloittamisen myöhentäminen siltä osin kuin asiasta ei tarvitse neuvotella työnantajan kanssa kasvattaa työllisyyttä yksi yhteen lyhentyneen vapaan kanssa eli äidit myöhentävät äitiysvapaan aloittamista ja tämä kasvattaa työllisyyttä.
   1. Siltä osin, kun asiasta on neuvoteltava työnantajan kanssa, oletetaan puolen näistä äideistä myöhentävän äitiysvapaansa aloittamista täysimääräisesti.
   2. Laskelmassa ei ole huomioitu mm. sijaisiin liittyvistä kysymyksistä johtuvaa työllisyyden heikentymistä.
2. Muiden vapaiden osalta on oletettu, että äidit käyttävät kaiken jaettavan vanhempainvapaan ja lähtökohtaisesti käyttävät yhtä monta synnytyksen jälkeistä vapaakuukautta kuin nykyään, korvaten tarvittaessa vähenevää ansiosidonnaista vapaata hoitorahalla.
3. Isien kiintiöiden kasvattamisen osalta on oletettu, että puolet niistä isistä jotka nykyään käyttävät vanhempainvapaata eri aikaan äidin kanssa kasvattavat käyttöään.
   1. Näin isien käytön kasvaminen tältä osin parantaa äitien työllisyyttä vain puolikkaalla osuudella (puolet vanhempainvapaata käyttävistä isistä korvaa äidin kotona ja äiti siirtyy työlliseksi, kun taas puolet isistä käyttävät pidennetyn osuutensa ilman että äitien käyttäytyminen muuttuu). Isien kiintiöinti tältä osin heikentää kokonaistyöllisyyttä. Näiden isien lähtökohtainen joukko on noin 20 000 isää.
   2. Oletus perustuu aggregaattitason karkeista luvuista saataviin tietoihin. Aineistoa, joka mahdollistaisi täsmällisen osuuden arvioinnin, ei ole saatavilla.
   3. Muilta osin isien käytön on oletettu, että käyttö parantaa vastaavalla määrällä äitien työllisyyttä, ollen työllisyyden näkökulmasta neutraali.
   4. Isien vanhempainvapaan käytön lisäämistä äitien vuosilomien aikaan ei ole voitu erottaa todellisesta työllisyyden lisäyksestä.
4. Kotihoidon tuen muutosten vaikutuksissa on sovellettu Kososen (2014) laskelmaa sekä Kososen esittämiä tuoreempia arvioita. Kososen julkaisussa esiintyviä lukuja on päivitetty karkeiden arvioiden mukaisesti nykyiselle tasolle.
   1. Tuoreemmissa Kososen arvioissa aiempaa matalammat työllisyysvaikutusestimaatit, noin 2 % vaikutus per 100 euron leikkaus aiempaan 3 % verrattuna. Estimoitava ajanjakso on kuitenkin myöhäisempi, ja näin myös työllisyyden lähtötaso korkeampi. Joustolaskelma on laadittu Kososen (2014) perusteella mm. nämä tekijät huomioiden.
   2. Leikkausten euromääräinen vaikutus on laskettu keskiarvomenetelmällä Kansaneläkelaitokselta saadun aineiston perusteella. Arvio on jouduttu tekemään kotihoidon tukea saavien keskimääräisillä tiedoilla.
   3. Eri kohorttiryhmien kokovaikutus Kososen 9-36kk ikäisiin verrattuna on huomioitu arvioimalla sellaisten perheiden määrä, joiden nuorin lapsi on kullakin ikävälillä, ja soveltamalla joustoa näin muodostuvaan ryhmään.
   4. Kososen (2014) jousto on estimoitu perheille, joissa nuorin lapsi on 9-36kk. Muutokset eivät koske täysimääräisesti samaa ryhmää, vaan painottuvat vanhempien lasten perheisiin. Tämä aiheuttaa vaikean valikoitumisongelman estimaatin soveltamisessa. Näitä tekijöitä ei ole voitu huomioida laskelmassa.
      1. Nämä perheet saattavat olla valikoituneita niin, että ne reagoivat heikommin taloudellisiin kannustimiin.
      2. Vaikutusta ei voida eristää vain yhteen osaan ajanjaksoa (esim. 25-36kk), sillä tämän ajanjakson tuen leikkaaminen voi aiheuttaa muutoksia esimerkiksi työnhaun pyrkimyksissä myös ennen tätä ajanjaksoa.
   5. Kuntien mahdollista reagoimista kotihoidon tuen heikennyksiin mm. kuntalisän kasvattamisen osalta ei ole huomioitu. Mikäli kunnat reagoivat näin, heikentää tämä työllisyysvaikutusta.
5. Pidemmän aikavälin vaikutuksia, kuten sopeutumista uusiin normeihin ei ole huomioitu. On todennäköistä, että esimerkiksi isien vapaiden käyttö kasvaa oletettua enemmän pitkällä aikavälillä.